Lanseria-vliegongeluk: Name bekendPrinsloo en Claassen. Foto: Facebook Die twee mense wat in Donderdag se vliegtuigongeluk naby Lanseria-lughawe dood is, se name is bekend. Beeld het die slagoffers Saterdag geïdentifiseer as Odette Prinsloo (24), ŉ vlieginstrukteur, en Jaun Claassen (19), ŉ leerlingvlieënier. Die twee het glo ŉ opleidingsvlug gedoen toe die vliegtuig Donderdag neergestort het. Claassen van Hartbeespoort was glo mal oor vlieg en het glo deeltyds by ŉ gimnasium gewerk om sy vliegopleiding te finansier, berig Beeld. Claudette Vianello, woordvoerder van die lughawe, sê volgens ooggetuies het die vliegtuig glo opgestyg by die lughawe en toe gelyk asof dit wou terugkeer toe dit neergestort het. Die oorsaak van die ongeluk word ondersoek.